Príloha č. 2. k č .p.: KM-1-63/VI-2003
Implementácia odporúčaní 5. medzinárodnej konferencie Interpolu

Odporúčania Interpolu z oblasti boja proti falšovaniu dokladov odzneli na  10. Medzinárodnej konferencii o falšovaní meny a 5. Medzinárodnej konferencii o falšovaní  cestovných dokladov poriadanej Interpolom  v Amsterdame v dňoch 10.- 12. apríla 2002.

Konferencia prebiehala v dvoch častiach: prvá časť sa zaoberala ochranou a falšovaním meny.    

V druhej časti boli prezentované poznatky z oblasti ochrany a falšovania dokladov.

Odporúčania  komisie:

1. Vzhľadom na to, že technický pokrok v oblasti ochranných prvkov znižuje riziko falšovania či pozmeňovania novej generácie cestovných dokladov, majúc na zreteli skutočnosť, že čím dlhšie je určitá verzia dokumentu v obehu, tým väčšia je pravdepodobnosť jeho falšovania alebo pozmeňovania, delegáti 5. medzinárodnej konferencie o falošných cestovných dokladoch, na zasadnutí v Amsterdame v dňoch 10.- 12. apríla 2002 odporúčajú, aby bola doba platnosti dvoch rôznych verzií cestovných dokladov skrátená na najmenšie možné obdobie.

Toto je zabezpečené návrhom legislatívnej zmeny zákona  o cestovných dokladoch a skrátení platnosti súčasných slovenských cestovných dokladov, aby občania v krátkom čase boli vybavení cestovnými dokladmi formátu EU, ktoré im umožnia bezproblémové cestovanie.

2. Majúc na zreteli skutočnosť, že identifikačné doklady možno získať na základe žiadosti s využitím  dokladu o totožnosti, ktoré možno jednoduchšie podvodne získať, ako je napr. rodný list,  vzhľadom na to, že je nevyhnutné predložiť len jeden takýto dokument na to, aby bolo možné vytvoriť úplne falošnú totožnosť, delegáti odporúčajú, aby všetky oficiálne doklady, ktoré sa vzťahujú k totožnosti držiteľa dokladu, vrátane vyhlásenia o jeho strate či odcudzení, obsahovali určité ochranné prvky.

Túto skutočnosť je potrebné urýchlene riešiť s kompetentným orgánom. Legislatívne je možné požadovať, aby žiadateľ o nový cestovný doklad, resp. jeho zákonný zástupca sa identifikoval platným občianskym preukazom. Toto je súčasťou navrhovanej legislatívnej zmeny. 

3. Majúc na zreteli fakt, že orgány zaoberajúce sa kontrolou cestovných dokladov nemôžu mať prehľad v prípade niekoľkých verzií cestovného dokladu, ktoré sú v platnosti a v obehu, a vzhľadom na to, že  významná časť podvodov s  dokladmi môže byť odhalená len vtedy, ak majú kontrolné orgány k dispozícii presné a aktuálne informácie o takýchto dokladoch, alebo o ich dobe platnosti, delegáti odporúčajú, aby vydávajúca krajina bezodkladne oznámila stiahnutie cestovných dokladov z obehu a skončenie platnosti určitej verzie cestovného dokladu.

Toto bude realizované diplomatickou cestou.

4. Vzhľadom na to, že môže byť platných a v rovnakej dobe v obehu niekoľko verzií cestovných dokladov, každý s inými ochrannými prvkami, a vzhľadom na to, že pri určovaní individuálnej platnosti dokladu môže v značnej miere záležať na informáciách o tom, o aký doklad ide, delegáti odporúčajú, aby vydávajúci úrad pridelil každej z verzií cestovného dokladu iný znak obsahujúci trojmiestne číslo, ktorému bude predchádzať trojpísmenový ISO kód krajiny, čo by malo odrážať rozdiely v použitých ochranných prvkoch, dizajne, prípadne texte oproti predchádzajúcej verzii, a aby tento znak, rovnako ako číslo série výtlačkov boli  vytlačené niekde na doklade, alebo vo vnútri dokladu.

Táto skutočnosť bude zakomponovaná v novom cestovnom doklade keďže predpokladáme, že v priebehu vydávania tejto verzie dokladu (verzia z roku 2004) príde k dodatočnému doplneniu biometrických údajov do cestovného dokladu, čím vznikne nová verzia tejto série – dizajnu. Inou možnosťou je bezprostredne zavedenie biometrie do cestovného dokladu.. Medzinárodná konferencia organizácie ICAO sa uskutoční v roku 2003, a  ak na tejto konferencii budú prijaté medzinárodné štandardy pre zavedenie biometrie, do nových cestovných dokladov Slovenskej republiky zostane ešte určitý čas na ich aplikáciu. 

5. Majúc na zreteli skutočnosť, že jedným z výsledkov účinného opatrenia na predchádzanie falšovania a pozmeňovania cestovných dokladov je zvýšené používanie, alebo pokusy použiť pravé, legálne vydané doklady inými osobami než sú právoplatní držitelia dokladov, uznávajúc, skutočnosť, že zodpovednosť za odhalenie zneužívania dokladov leží v zásade na orgánoch na kontrolných miestach, delegáti odporúčajú, aby každý jeden cestovný doklad obsahoval unikátne prepojenie medzi dokladom samotným a jeho právoplatným držiteľom, ktoré možno jednoducho overiť na každom kontrolnom mieste.

Do zadávacích podmienok navrhujeme pripraviť projekt tak, aby bolo možné pružne zaviesť do cestovného dokladu určité pamäťové médium, na ktorom budú zakódované dva biometrické údaje, a to podoba držiteľa a odtlačky dvoch ukazovákov. 

Dodávateľ projektu musí rátať  s dvomi možnosťami,  a to s generovaním a tlačením dvojrozmerného čiarového kódu alebo s možnosťou vloženia čipu do  cestovného dokladu a nahrávaním údajov do tohto čipu (resp. mikroprocesoru). Z tohto dôvodu musí predložiť aj dva cenové varianty s biometriou uloženou v 2-D kóde alebo v čipe. 

Keďže po vzrastajúcich teroristických útokoch  vo svete bude zavedenie biometrie otázkou veľmi krátkeho času, musíme už teraz rátať s touto možnosťou.  Aj z tohto dôvodu navrhujeme  postaviť konštrukciu dátovej stránky nového cestovného dokladu na báze plastovej karty. Táto technológia použitá v čistopise cestovného dokladu  nám umožní mať napríklad tenkú kartu dátovej stránky, ak máme doklad bez čipu, alebo hrubšiu kartu dátovej stránky, ak do nej umiestnime čip. 

Použitie plastovej dátovej stránky nevylučuje ani tlačenie 2-D čiarového kódu na nasledujúcu vnútornú stranu. Ak by však sme postavili konštrukciu čistopisu cestovného dokladu na papierovej dátovej strane, tak nevieme do nej vložiť čip. V tomto prípade sa čip umiestňuje do obalu dátovej strany. Čo však umožňuje mať úplne falošný cestovný doklad a použiť len obal z pravého cestovného dokladu. 

6. Majúc na zreteli význam, ktorý má pre vyšetrovateľov možnosť vypátrať pôvod falošného dokladu z určitej ilegálnej tlačiarne, a vzhľadom na to, že to bude závisieť od možnosti porovnať prvky spoločné všetkým dokladom vydaným tou-ktorou krajinou, delegáti odporúčajú, aby všetky doklady totožnosti obsahovali jeden štandardizovaný ochranný prvok spoločný  všetkým dokladom totožnosti vydaným tou-ktorou krajinou.

Z tohto dôvodu bola realizovaná anonymná súťaž na spracovanie umeleckého grafického návrhu, z ktorého bude vybraný aj tento charakteristický motív, spracovaný by bol do ochranného prvku a neskoršie aplikovaný aj na občiansky preukaz, resp. vodičský preukaz.

7. Vzhľadom na to, že oficiálne bulletiny a oznámenia obsahujúce čísla cestovných dokladov hlásených ako odcudzených sú rozosielané kontrolným miestam na hraničných prechodoch, kde ich je nie vždy možné aktualizovať, opraviť alebo zrušiť, a vzhľadom na to, že nevinný cestujúci môže byť zadržaný z dôvodu neplatnosti určitého oznámenia, delegáti odporúčajú, aby doklad, ktorý už bol raz nahlásený ako odcudzený čistý nevyplnený, už nikdy potom nebol vydaný, ani v prípade, že by bol nájdený v stave, v akom bol odcudzený. 

Tomuto bude zabránené systémom vyplňovania a skladovania čistopisov cestovných dokladov v jednom centre.

8. Vzhľadom na to, že krádeže falšovateľom dostupných čistých nepersonifikovaných originálnych dokladov spôsobujú obrovské problémy, a s ohľadom na to, že schopnosť overiť zjavne pravý, ale podozrivý cestovný doklad u vydávajúcej strany úplne závisí od tohto, aké mal doklad pridelené číslo počas výroby, delegáti odporúčajú, aby  každý jeden doklad totožnosti mal pridelené identifikačné číslo a aby toto číslo bolo zahrnuté na stránke spolu s osobnými údajmi držiteľa dokladu.

Toto odporúčanie je implementované.

9. Majúc na zreteli, že Organizácia Spojených národov zriadila výbor a prijala dohovor o medzinárodnom organizovanom zločine, a vzhľadom na to, že medzinárodne organizovaný zločin je zabezpečovaný najmä falošnými cestovnými dokladmi, delegáti odporúčajú, aby generálny sekretariát Interpolu začal spolupracovať  s príslušnými výbormi alebo pracovnými skupinami OSN s cieľom koordinovať iniciatívy v tých oblastiach,  v ktorých dochádza k duplicitne vynakladanému úsiliu.

10. Vzhľadom na to, že výroba a distribúcia falošných cestovných dokladov kriminálnymi organizáciami je sama osebe zločinom s medzinárodnými dôsledkami, a vzhľadom na to, že  identifikácia a vyšetrovanie takýchto skupín, s cieľom rozložiť ich a trestne stíhať ich členov, by ovplyvnilo  tie formy medzinárodne organizovaného zločinu, ktorý je zabezpečovaný falošnými dokladmi, delegáti odporúčajú, aby sa členské krajiny a generálny sekretariát Interpolu navzájom informovali o nových metódach falšovania, výroby a distribúcie falošných dokladov, špecifických charakteristikách, osobách zapletených, so zvláštnym zreteľom na tie krajiny, v ktorých dochádza k tejto trestnej činnosti, alebo ktorých sa to dotýka. 

Tieto dve opatrenia zvýšia tlak na prijatie medzinárodne záväzných noriem (napríklad na implementáciu biometrie, použití určitých ochranných prvkov, alebo prepojení databáz), ktoré bude potrebné zaviesť  do cestovných dokladov, resp. do systému.

 Ľahká a pružná implementácia dodatočných opatrení je možná len pri centrálnej personifikácií dokladov. To znamená, že okrem navrhnutej centralizácie vydávania cestovných dokladov bude nutné centralizovať personifikáciu aj občianskych preukazov, vodičských preukazov...)

11. Majúc na zreteli vývoj digitálnych reprografických technológií, ktorý poskytol nástroj na falšovanie cestovných dokladov, ktoré obmedzuje schopnosť orgánov uplatňujúcich právo vypátrať a identifikovať páchateľov, a vzhľadom na to, že národné centrálne banky, po konzultáciách so súkromným sektorom, vyvíja technológie na potieranie digitálnych metód falšovania meny, delegáti odporúčajú, aby orgány vydávajúce cestovné doklady a národné orgány na uplatňovanie práva spoločne zapojili sektor, ktorý sa zaoberá digitálnou reprografiou do diskusie s cieľom vyzvať ich, aby zahrnuli technológie proti falšovaniu do všetkých digitálnych systémov už v procese ich výroby. 

Toto je druhý dôvod, prečo navrhujeme laserové vypaľovanie podoby držiteľa do hmoty dátovej stránky. Všetky ostatné spôsoby (atramentová, laserová a vosková tlač) majú ekvivalent v kancelárskej technike bežne dostupnej na trhu a dokonca v rádovo vyššej kvalite (napr. personifikačné zariadenia tlačia s kvalitou tlače 600 dpi – kancelárske počítačové tlačiarne tlačia až s rozlíšením 5000 dpi.). Zariadenia na laserové vypaľovanie nie sú v súčasnosti bežne dostupné na trhu. 

